Denne artikkelen omhandler NKP-politikeren.  For statsministeren med samme navn, se Jørgen Herman Vogt.

**Jørgen Herman Vogt** (født 23. september 1900 i Oslo, død 3. august 1972) var en norsk pressemann og NKP-politiker. Han var stortingsrepresentant for Trondheim og Levanger 1945–1949. Han var en av hovedaktørene i, og ga også navn til, Vogt-oppgjøret, og han la i forbindelse med dette ned sitt verv i partiledelsen i 1967.

Vogt var oppvokst i Oslo og Trondheim, og i mellomkrigstiden var han aktiv innenfor NKP og i partiets pressevirksomhet. Han ble student i 1919, og studerte sosialøkonomi i Oslo og Kiel. årene 1923 - 1924 var han redaktør i NKUs avis *Klassekampen*. Fra 1930 - 1931 studerte han ved Kominterns Lenin-skole i Moskva.

Ved partisplittelsen i Arbeiderpartiet i 1923 fulgte flertallet i partiorganisasjonen i Trondheim Norges Kommunistiske Parti, som dermed fikk lokalpartiets eiendeler, inkludert partiavisa *Ny Tid*. I 1934 ble Vogt redaktør for NKP-avisa, et verv han akslet fram til avisen gikk inn i 1939.

Da krigen kom til Norge framsto Vogt som den mest framtredende kommunisten i Trøndelag. Han var bystyrerepresentant og medlem i partiets distriktsstyre.

Etter at NKP ble forbudt i august 1940 fortsatte partiet aktiviteten i illegale former. I 1941 klarte imidlertid Henry Rinnans folk å infiltrere NKPs nettverk i Trondheim, og rulle opp store deler av organisasjonen. I oktober-november ble om lag 50 personer arrestert, blant dem Vogt. Han ble tatt 9. oktober 1941, innbrakt på Vollan og plassert på Falstad fangeleir. Han ble deretter plassert på Grini, hvor han ble sittende til krigen sluttet.

NKPs økte popularitet etter andre verdenskrig førte til et nytt, men kortvarig liv for *Ny Tid*, også denne gang med Jørgen Vogt som redaktør. Han ledet nå avisen fra juli 1945 til mai 1947, da den ble lagt ned for siste gang.

Fra 1946/1947 til 1958 og fra 1965 til 1967 var han redaktør for NKPs hovedorgan *Friheten*. Han var politisk sekretær i NKP mellom 1962 og 1965.

Vogt var medlem av bystyret i Trondheim fra 1935 til 1951 og vararepresentant til bystyret i Oslo fra 1960 til 1963.

Familie
-------

Han var sønn av Johan Herman Lie Vogt (1858–1932) og Martha Johanne Abigael Kinck (1861–1908). Faren var professor i geologi og mineralogi ved det nystartede NTH fra 1911 til 1929. Broren Thorolf Vogt (1888–1958) overtok som professor i 1929. En annen bror Fredrik Vogt (1892–1970) var sjef for vassdragsvesenet, men ble professor i mekanikk ved NTH i 1931. Jørgen hadde en tvillingbror Johan Vogt (1900–91) som ble samfunnsøkonom og i 1957 professor i Oslo. Søstera Margit Vogt (1897–1975) var frem til 1939 gift med motstandsmannen Martin Linge og i 1940 med Odd Havrevold.

Jørgen Vogt giftet seg i 1923 på Hamar med Pauline Lie (1897–1976).

Referanser
----------

1. ↑   Store norske leksikon, Store norske leksikon-ID Jørgen\_Vogt[Hentet fra Wikidata]
2. ↑   Norsk biografisk leksikon, oppført som Jørgen Herman Vogt, Norsk biografisk leksikon ID Jørgen\_Vogt, besøkt 9. oktober 2017[Hentet fra Wikidata]
3. ↑  Gravferdsetaten i Oslo kommune
4. ↑  «Tvillingbrødrene Johan og Jørgen Vogt 60 år». *Aftenposten*. 20. september 1960. s. 2.
5. ↑  Side 371. Ole Martin Rønning: Stalins elever. Kominterns kaderskoler og Norges Kommunistiske parti 1926-1949*. Doktoravhandling i historie, Universitetet i Oslo 2010.*
6. ↑  Side 298. Ole Martin Rønning: *Stalins elever*, Universitetet i Oslo 2010
7. ↑  Side 708. Kristian Ottosen: *Nordmenn i fangenskap 1940-1945*, Universitetsforlaget, 2. utg. Oslo 2004

Eksterne lenker
---------------

* (en) Jørgen Vogt – kategori av bilder, video eller lyd på Commons Rediger på Wikidata
* (no) Jørgen Vogt hos Stortinget Rediger på Wikidata

* (no) Jørgen Vogt hos Virksomme ord Rediger på Wikidata

* (no) Jørgen Vogt hos Norsk senter for forskningsdata politikerarkiv (nedlagt) Rediger på Wikidata
* Politiske taler av Jørgen Vogt, virksommeord.uib.no

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Wikistrinda **·** Prabook **·** Historisk befolkningsregister **·** Stortinget **·** Geni **·** KulturNav **·** Fangeregisteret

 |

Portal: Andre verdenskrig